Document ID: /roh_data/filtered/fineweb-2-filterrobots_roh.jsonl.gz/47374

Bibliotecas stoppian inventar sasezzas da nov u ch'ellas svaneschian. Èn er las bibliotecas popularas tar nus periclitadas entras la digitalisaziun dals cudeschs?
Cudeschs èn anc adina pli dumandas
Tar la biblioteca populara da Mustér n' èn ils cudeschs digitals anc betg pli dumandads ch'ils cudeschs fisics. Il dumber d'abunents saja bain ì enavos in pauet els davos onns, ma na a favur da medias digitalas, declera la bibliotecara Elvira Deplazes.
Surtut durant la stad sajan ils e-books dumandads. «Suenter din ils blers a mai ch'i saja tuttina pli bel da tegnair in cudesch enta maun.» Che la biblioteca da Mustér svaneschia in di pervia da la digitalisaziun na crai ella betg.
Era en la biblioteca populara a Savognin n'èn ils emprests da cudeschs betg ids enavos a favur da las medias digitalas. Che versiuns digitalas remplazzian ils cudeschs, na crai la menandra dalla biblioteca Nora Netzer betg.
Co vesi dentant ora cun la biblioteca sco lieu? Sto la biblioteca prop inventar sa sezza danovamain? Tenor las duas bibliotecaras è il maletg dalla biblioteca sco lieu che dat albiert a cudeschs surtratgs da pulvra gia uss passé. «Bibliotecas èn in lieu da sentupada cun ina gronda paletta da purschidas.», di Elvira Deplazes.